
[bookmark: TITTEL]Interpellasjon fra SP om bruk av KI-briller

[bookmark: Innstilling]Spørsmål stilt fra politiker
Det selges nå såkalte KI-briller/kamera-briller i optiske forretninger, også i vårt distrikt. Dette er briller som kan se ut som vanlige briller, men som har funksjon med å ta bilder, video og lydopptak. Brillene kobles gjerne til mobiltelefon, og er i stor grad utviklet for rask deling og bruk i sosiale medier. Det finnes eksempler i Norge på at ansatte i skole og barnehage har møtt på jobb med slike briller. I kommunale tjenester som skole, barnehage, omsorgsinstitusjoner og hjemmetjeneste vil dette kunne skape en betydelig risiko knyttet til personvern og tillit: Barn, elever, brukere/pasienter og ansatte kan bli filmet eller tatt opp uten å forstå at opptak skjer. Selv om regelverket for publisering av bilder og opptak i utgangspunktet er det samme som for mobilkamera (samtykke mv.), er den praktiske utfordringen at det kan være svært vanskelig å oppdage at opptak foregår. Dersom materiale kommer på avveie – i sosiale medier eller på andre plattformer – kan det være nærmest umulig å få det fjernet, selv om publiseringen er ulovlig. Samtidig kan teknologien ha nytte i enkelte arbeidssituasjoner og i næringslivet. Nettopp derfor mener jeg det er viktig at Skaun kommune har tydelige, forebyggende rammer i tjenester der sårbare grupper berøres, og der kommunen har et særskilt ansvar for trygghet, personvern og tillit. 


Spørsmål til ordfører/kommunedirektør 
1. Hvordan vurderer kommunedirektøren risikoen for brudd på personvern og uønsket opptak ved bruk av KI-/kamera-briller i Skaun kommunes virksomheter, særlig i grunnskole, barnehage, omsorgsinstitusjoner og hjemmetjeneste? 
2. Hvilke retningslinjer har Skaun kommune i dag for bruk av privat opptaksutstyr (mobil, smartklokker, kamera og briller med opptaksfunksjon) i tjenesten – og er disse tilstrekkelige for denne typen teknologi? 
3. Vil kommunedirektøren fremme en egen politisk sak til behandling i HOKU om håndtering av KI-/kamera-briller i kommunale tjenester, inkludert forslag til midlertidige tiltak fram til nasjonale regler/avklaringer foreligger? 
4. Hvordan vil kommunen sikre informasjon og etterlevelse overfor ansatte, elever, foresatte og brukere – og hvordan vil eventuelle avvik håndteres?

Slutt på innstilling

Forslag til vedtak
Kommunestyret ber kommunedirektøren fremme en sak for HOKU med forslag til midlertidige retningslinjer/forbud mot bruk av KI-/kamera-briller med opptaksfunksjon i følgende kommunale tjenester, inntil nasjonale regler og tydeligere føringer foreligger: 
· grunnskolen (gjelder ansatte og elever) 
· barnehager (gjelder ansatte og andre som oppholder seg i barnehagens lokaler/område når kommunen kan regulere dette) 
· omsorgsinstitusjoner (gjelder ansatte, beboere og besøkende der kommunen kan regulere dette)  
· hjemmetjenesten (gjelder ansatte i tjeneste) 

Saken skal også inneholde: 
· vurdering av hjemmelsgrunnlag og forholdet til arbeidsrett, ordensreglement og tjenesteinstrukser 
· forslag til praktisk håndheving, informasjon og avvikshåndtering 
· vurdering av eventuelle unntak (f.eks. dokumentert tjenstlig behov og særskilt godkjenning)

